Til þess að geta fengið geðsjúk bardagakvöld eins og UFC 205 þurfum við að sætta okkur við mánuði eins og október . Þessi mánuður er sennilega einn sá slakasti í heilan áratug , lítum yfir það skásta . Alexander Shlemenko er með 63 MMA bardaga að baki eftir 12 ár sem atvinnumaður . Það gerir rúmlega 5 bardaga á ári … . . á hverju ári . Hreint ótrúlegt en 25 bardagar fyrstu tvö árin hjálpuðu meðaltalinu aðeins . Kendall Grove hefur átt sveiflukenndan feril en hann hefur rotað síðustu tvo andstæðingana sína . Spá : Þetta verður erfitt fyrir Grove . Shlemenko sigrar á tæknilegu rothöggi í þriðju lotu . David Branch ver titil sinn í léttþungavigt WSOF gegn sjálfum Vinny Magalhães sem hefur unnið fjóra bardaga í röð og gæti komið fljótlega aftur í UFC með þessu áframhaldi . Branch hefur hins vegar verið óstöðvandi síðan 2012 svo þetta verður áhugavert . Spá : Vinny nælir sér í titilinn með uppgjafartaki í annarri lotu . Daniel Omielańczuk , ‘ The Polish Bear ’ , hefur unnið þrjá bardaga í röð í UFC , þó ekki gegn þeim bestu . Nú fær hann stórt nafn og tækifæri til að koma sér vel á framfæri . Það er magnað að hugsa til þess að Stefan Struve er ennþá bara 28 ára . Hann hefur barist 35 sinnum í MMA og hefur verið í UFC í sjö ár . Sigurvegarinn í þessum bardaga gæti skotið sér upp í topp tíu á þyngdarflokknum svo það er til mikils að vinna . Spá : Þetta gæti orðið súr bardagi þegar líður á hann . Struve sigrar á stigum . Þessi bardagi er fyrsti bardaginn á þessu bardagakvöldi en hann er einn sá besti . Báðir hafa tapað fyrir ‘ Mighty Mouse ’ en báðir eru mjög nálægt toppnum . Þetta er því mikilvægur bardagi og mjög áhugaverður hvað stílana varðar . Bagautinov er seigur sambó glímukall á meðan Horiguchi er með bakgrunn í karate . Spá : Horiguchi heldur sig nægilega mikið frá Bagautinov , heldur bardaganum standandi og sigrar á stigum . Þessir tveir eru báðir á topp 10 á styrkleikalista UFC . Báðir virðast vinna alla nema þá allra bestu svo það verður áhugavert að sjá hvað gerist hér . Báðir geta slegið en Manuwa ætti að vera með betri tækni standandi . Á gólfinu ætti OSP að hafa tæknilega yfirburði svo þetta verður áhugavert . Spá : OSP kemur inn bombu í fyrstu lotu og sigrar á rothöggi . Will Brooks fór frá Bellator sem ríkjandi meistari . Sumir áttu von á að honum yrði hent beint í djúpu laugina gegn þeim allra bestu en það hefur ekki reynst raunin ( með fullri virðingu fyrir Ross Pearson og Alex Oliveira ) . Brooks er 29 ára svo það liggur í raun ekkert á . Hæg uppbygging getur klárlega skilað betur undirbúnum bardagamanni þegar að stóru bardögum kemur svo kannski er þetta rétta leiðin . Spá : Brooks sigrar örugglega á stigum . Þá er komið að hinum glaðværa Gegard Mousasi sem átti að berjast við Derek Brunson á UFC 200 . Hér mætir hann Vitor Belfort sem leit út eins og eins og pabbi Sage Northcutt í hans síðasta bardaga . Hvað fáum við núna ? Er TRT Vitor endanlega horfinn ? Spá : Mousasi nælir sér í stóran sigur . Hann klárar Belfort með höggum í lok fyrstu lotu . Upphaflega stóð til að B.J. Penn kæmi til baka gegn Dennis Siver ( og síðar Cole Miller eftir að Siver meiddist ) sem hefði verið eðlileg prófraun fyrir hann á þessum tímapunkti ferilsins . Penn fékk sér hins vegar næringu í æð og var dæmdur í fjögurra mánaða bann frá USADA . Bardaginn var sleginn af en núna hefur hann afplánað bannið og fær að berjast . Flestir bjuggumst við einhverjum á borð við Cole Miller eða Manny Gamburyan en þess í stað fær Penn hinn grjótharða og stórhættulega Ricardo Lamas . Lamas er skráður númer fjögur á styrkleikalista UFC . Penn hefur ekki barist í tvö ár og leit þá mjög illa út . Þetta verður ljótt . Spá : Vonandi verður þetta ekki langt . Segjum að dómarinn stöðvi blóðbaðið í annarri lotu , Lamas vinnur … . fatality . Við þekkjum öll forsöguna . Það eru rúm sjö ár síðan þessir kappar mættust á UFC 100 þar sem Dan Henderson steinrotaði Michael Bisping með eftirminnilegum hætti . Nú eru breyttir tímar , Michael Bisping er UFC meistarinn í millivigt og fær hér langþráða ósk sína uppfyllta . Bisping vill ekkert annað en hefnd en fyrir Henderson er meira í húfi . Nái Dan Henderson að sigra verður hann sá eini sem haldið hefur á titli í UFC , Pride og Strikeforce sem yrði sögulegur viðburður . Spá : Henderson er of gamall og hægur fyrir Bisping á þessum tímapunkti . Bisping sigrar á stigum . John Lineker gegn John Dodson er langbesti bardagi mánaðarins og hann fáum við strax 1. október . Báðir eru hraðir , árásagjarnir og höggþungir . John Lineker hefur unnið níu af síðustu 10 bardögum og hann kemur inn í þennan sjóðheitur eftir fyrstu lotu rothögg á Michael McDonald . Þess má geta að Lineker mistókst að ná vigt í fimmta sinn í UFC í gær . Á síðustu sex árum hefur John Dodson aðeins tapað fyrir Demetrious Johnson en á sigra gegn mönnum eins og T.J. Dillashaw . Spá : Úff , þetta verður eldfimt og einhver mun rotast . Tökum sénsinn og veðjum á hraðari bardagamanninn , John Dodson .